'Forstyr ikke' stod der med store bogstaver på portene ind til Christiania, da fristaden tog sig en 'tænkepause' i slutningen af januar.

Christianitterne ville tale om fristadens fremtid i »ro og mag«, og det er der nu kommet beslutninger ud af.

Fristaden ønsker sig hele 200 nye indflyttere og vil derfor gøre brug af den bebyggelsesret, som de erhvervede sig sammen med tilbagekøbet af fristaden fra staten i 2012.



Pressechef Allan Lausten fortæller, at beslutningen nyder stor opbakning hos de allerede bosatte christianitter. De har selv bidraget med forslag til nye bebyggelser, der blandt andet er blevet visualiseret på en stor papmodel af kvarteret.



Ungt blod til fristaden

Boligerne skal ligge på de 15.000 kvadratmeter, som staten har givet Christiania lov til at bebygge. Et område der går under navnet DownTown og ligger mellem de tre centrale indgange ved Prinsessegade og Bådsmandsstræde.